ORDE do 18 de xaneiro de 2010 pola que se modifica o anexo da Orde do 25 de xuño de 2009 pola que se adopta decisión favorable en relación coa solicitude de rexistro da modificación do prego de condicións da indicación xeográfica protexida Pataca de Galicia ou Patata de Galicia.
CONSELLERÍA DO MEDIO RURAL — III. OUTRAS DISPOSICIÓNS — 22/01/2010

O 6 de xullo publicouse no Diario Oficial de Galicia a Orde do 25 de xuño de 2009 pola que se adopta decisión favorable en relación coa solicitude de rexistro da modificación do prego de condicións da indicación xeográfica protexida Pataca de Galicia ou Patata de Galicia.
A dita orde aprobouse ao abeiro da normativa de aplicación, isto é, o Decreto 4/2007, do 18 de xaneiro, polo que se regulan as denominacións xeográficas de calidade do sector alimentario e os seus consellos reguladores; o Real decreto 1069/2007, do 27 de xullo, polo que se regula o procedemento para a tramitación das solicitudes de inscrición no rexistro comunitario das denominacións de orixe protexidas e das indicacións xeográficas protexidas e a oposición a elas e o Regulamento (CE) 510/2006 do Consello do 20 de marzo, sobre a protección das indicacións xeográficas e das denominacións de orixe dos produtos agrícolas e alimenticios.
Como é preceptivo, a dita orde incluía como anexo o novo prego de condicións da indicación xeográfica protexida Pataca de Galicia ou Patata de Galicia, ao cal se lle dá publicidade deste xeito antes da remisión da solicitude de modificación aos servizos da Comisión Europea, de acordo co procedemento establecido na normativa antes citada.
Por outra banda, o consello regulador desta indicación xeográfica protexida, que de acordo co prego de condicións vai ser o órgano que realice o control e certificación deste produto, está actualmente en trámites para acadar a acreditación como entidade certificadora de acordo coa norma UNE-EN-45011. Neste proceso de preparación para a acreditación, detectouse que determinadas especificacións contidas no punto 5 (Almacenamento e conservación) da letra E (Obtención do produto) do prego de condicións dificultan o proceso de acreditación, polo que procede modificalas.
Por todo o anterior, de acordo coa proposta do consello regulador e coas competencias desta consellería na materia,
DISPOÑO:
Artigo único.-Modificación do prego de condicións da indicación xeográfica protexida Pataca de Galicia ou Patata de Galicia.
Modifícase o punto 5 (Almacenamento e conservación) da letra E (Obtención do produto) do prego de condicións da indicación xeográfica protexida Pataca de Galicia ou Patata de Galicia, publicado como anexo da orde desta consellería do 25 de xuño de 2009, que queda coa seguinte redacción:
«5. Almacenamento e conservación.
Antes do almacenamento, o local que acollerá a produción deberá estar totalmente limpo e desinfectado.
Para o seu almacenamento os tubérculos estarán exentos de terra adherida, e deberán eliminarse aqueles que presenten anomalías observables a simple vista, afectados por xeadas ou con síntomas de enfermidade, e deberán sacarse fóra do local por seren importantes focos de infección.
A temperatura de almacenamento recoméndase que estea entre 12 e 18 ºC, para favorecer a cicatrización. Durante o período de conservación é recomendable que a temperatura se sitúe ao redor de 6-7 ºC e a humidade relativa sobre o 85-90%.
Durante a clasificación dos tubérculos é recomendable que a temperatura se sitúe ao redor dos 12 ºC para evitar os danos producidos polo golpeo».
Santiago de Compostela, 18 de xaneiro de 2010.
Samuel Jesús Juárez Casado
Conselleiro do Medio Rural